KYK: Drama toe man met 'bom' in Pta-sentrum dreig | Netwerk24
Deur Hanti Otto 17 September 2019 13:45
Die man wat glo met 'n verdagte toestel 'n bomdreigement in die Absa-bank in die Menlyn Maine-sentrum in Pretoria, gemaak het, is om ongeveer 15:00 in 'n vangwa weggery.
Werknemers van winkels wat ontruim is, het nader gestorm in 'n poging om die man te sien, voordat die polisie met hom weggery het.
Binne die sentrum was al die banke, wat aangrensend van mekaar geleë is, steeds gesluit.
Werknemers van die Absa-tak waar die voorval plaasgevind het, het in 'n groep gesit en gesels. Dit het gelyk of hul berading ontvang. Ná 'n rukkie het mense met kospakkies vir die personeel nader gestap.
Niemand anders is in die winkelsentrum toegelaat nie.
Kapt. Colette Weilbach, polisiewoordvoerder, het ná die voorval gesê die verdagte het glo met 'n toestel, wat lyk soos 'n pyp met 'n flikkerende liggie, die bank ingegaan. Die kassiere het, nadat hy 'n nota met die bomdreigement en 'n eis vir geld gekry het, 'n stil-paniekknoppie gedruk om hulp te ontbied.
Die sentrum se veiligheidsbeamptes het die man toe aangekeer.
Die polisie se snuffelhond het, nadat die gebou ontruim is, positief op die toestel gereageer. "Daar is later gevind dat die toestel nie 'n bom is nie, maar wel met buskruit bestrooi is. Dit is hoekom die snuffelhond op die toestel gereageer het," sê Weilbach.
Die toneel Dinsdagmiddag by die Menlyn Maine-winkelsentrum in Menlyn, Pretoria. Foto: Deaan Vivier
Die Menlyn Maine-winkelsentrum is ontruim nadat 'n bomdreigement in 'n bank ontvang is. Foto: Deaan Vivier
Polisie- en ander noodvoertuie Dinsdag op die toneel by die Menlyn Maine-winkelsentrum in Pretoria. Foto: Deaan Vivier
«Pretoria »#M05 and #A05 responded to an evacuation and Bomb treat at Menlyn Maine. All services are on scene waiting for the Bomb squad to give all clear. @GTP_Traffstats @EWNTraffic @_ArriveAlive #whensecondscount #pretoria pic.twitter.com/ckKXtElZfI
Meer oor: Pretoria | Bomdreigement | Winkelsentrum